จำนำทะเบียนรถแข่งดุ เอกชนแห่ชิงเค้กปลายปี
โดย...ศุภลักษณ์ เอกกิตติวงศ์
5 พ.ย. 2558

โดย...ศุภลักษณ์ เอกกิตติวงศ์
ท่ามกลางเศรษฐกิจที่ยังไม่ฟื้นตัวอย่างเต็มที่และความระมัดระวังในการปล่อยกู้ของธนาคารพาณิชย์ ทำให้ความต้องการสินเชื่อสินเชื่อจำนำทะเบียนรถยังคงเติบโตได้ดี ขณะเดียวกันผู้ประกอบการธุรกิจสินเชื่อจำนำทะเบียนรถก็พร้อมจะขยายการให้กู้ เนื่องจากผลตอบแทนสูงและมีหนี้ไม่ก่อให้เกิดรายได้ (เอ็นพีแอล) ต่ำ ช่วงไตรมาสสุดท้ายของปี 2558 จึงยังคงเห็นการแข่งขันกันอย่างคึกคักของสินเชื่อจำนำทะเบียนรถในแต่ละบริษัท
ดวงใจ แก้วบุตตา กรรมการผู้จัดการ บริษัท ศรีสวัสดิ์ พาวเวอร์ เปิดเผยว่า ขณะนี้มีกลุ่มลูกค้าใหม่ซึ่งเป็นลูกค้ารายใหญ่ ทั้งที่เป็นบริษัทและเจ้าของกิจการเข้ามาใช้รูปแบบสินเชื่อจำนำทะเบียน แทนการกู้ยืมจากธนาคารพาณิชย์ที่เพิ่มความระมัดระวังในการอนุมัติสินเชื่อ เนื่องจากสินเชื่อจำนำทะเบียนเน้นให้ความสำคัญกับหลักประกันเป็นหลัก ขณะที่ธนาคารพาณิชย์พิจารณาสินเชื่อจากหลายปัจจัยตามแนวทางความระมัดระวังการปล่อยสินเชื่อที่รัดกุม ทั้งวิเคราะห์ธุรกิจ และกระแสเงินสด ผู้ประกอบการรายใหญ่จึงเลือกการหาสภาพคล่องหมุนเวียนด้วยวิธีที่คล่องตัวและรวดเร็วกว่า
ทั้งนี้ ประเมินว่าความต้องการใช้สินเชื่อในระบบจะมีเพิ่มมากขึ้นเรื่อยๆ แม้ว่าภาวะเศรษฐกิจในปีนี้และแนวโน้มปีหน้าจะชะลอตัวลงก็ตาม ภาวะเช่นนี้จึงเป็นโอกาสในการทำธุรกิจของบริษัท โดยบริษัทให้ส่วนลดดอกเบี้ยและค่าธรรมเนียมแก่ลูกค้ารายใหญ่เล็กน้อย เพราะความต้องการใช้สินเชื่อก้อนใหญ่มากกว่ารายย่อย ที่จะขอสินเชื่อรายละ 2-3 หมื่นบาทไม่เกิน 2 แสนบาท
“เราคิดว่าผลประกอบการงวดไตรมาส 3 น่าจะออกมาดี เนื่องจากฐานลูกค้าที่เป็นรายย่อยยังคงกลับมาใช้บริการสินเชื่ออย่างต่อเนื่อง ขณะที่ลูกค้าใหม่ที่เป็นรายใหญ่มีเพิ่มขึ้นและใช้วงเงินสินเชื่อที่ใหญ่ขึ้น” ดวงใจ กล่าว
ศุภชัย บุญสิริ กรรมการผู้จัดการ บริษัท ไฮเวย์ ผู้ประกอบธุรกิจสินเชื่อจำนำทะเบียนและสินเชื่อรายย่อยในชื่อสมหวัง เงินสั่งได้ ในเครือธนาคารทิสโก้ กล่าวว่า ช่วงที่เหลือของปี 2558 ยังคงรุกตลาดสินเชื่อจำนำทะเบียนอย่างต่อเนื่อง จากภาพรวมตลาดที่กลับมาคึกคักและแข่งขันสูงมากขึ้น ส่วนหนึ่งเพราะสินเชื่อดังกล่าวมีเอ็นพีแอลค่อนข้างต่ำ โดย สมหวังฯ มีเอ็นพีแอลสินเชื่อกลุ่มนี้เพียง 1.8-2% ขึ้นอยู่กับช่วงเวลาและการบริหารจัดการความเสี่ยง แต่คาดว่าจะรักษาให้ไม่เกิน 2% ได้ โดยศักยภาพลูกค้าขณะนี้ประมาณ 80% ยังคงชำระตามปกติ ที่เหลือ 20% อาจจะต้องให้พนักงานคอยติดตาม แต่ส่วนใหญ่มักจะลืมจ่าย
ทั้งนี้ การชิงส่วนแบ่งตลาดสินเชื่อจำนำทะเบียนโค้งสุดท้ายจะรุกตลาด 15 หัวเมืองใหญ่ มีการจัดกิจกรรมคาราวาน ยืดดอกได้ ไม่โอนเล่ม เพื่อขยายฐานลูกค้าให้มากขึ้น โดย 8 เดือนที่ผ่านมามียอดสินเชื่อใหม่ประมาณ 2,400 ล้านบาท คาดว่าจนถึงสิ้นปีนี้จะปล่อยสินเชื่อใหม่กว่า 3,600 ล้านบาท เติบโต 45% จากสิ้นปีที่ผ่านมา พร้อมคงเป้าหมายพอร์ตสินเชื่อรวมในปีนี้ไว้ที่ 8,000 ล้านบาท เติบโตจากสินเชื่อไม่มีหลักประกัน สมหวัง สบายใจ ที่เจาะกลุ่มผู้ค้ารายย่อย ซึ่งเป็นอีกเครื่องมือหนึ่งในการแก้ปัญหาหนี้นอกระบบ
ด้าน ไพโรจน์ ชื่นครุฑ กรรมการผู้จัดการใหญ่ บริษัท อยุธยา แคปปิตอล ออโต้ ลีส (กรุงศรี ออโต้) กล่าวว่า ปีนี้บริษัทมุ่งเน้นตลาดสินเชื่อเพื่อคนมีรถ (คาร์ฟอร์แคช) ที่เติบโตได้ดีกว่าสินเชื่อรถยนต์ใหม่ ที่ผ่านมาจะเห็นค่ายต่างๆ ออกมาแข่งขันกันรุนแรง โดยกรุงศรี ออโต้เลือกขยายฐานลูกค้าผ่านการร่วมงานมหกรรมต่างๆ ซึ่งจะมีลูกค้าเอสเอ็มอี หรือเดินสายตลาดต่างจังหวัดและการร่วมมือกับองค์กร เช่น กองทุนบำเหน็จบำนาญข้าราชการ (กบข.) วิธีการทำตลาดแบบนี้จะช่วยให้เข้าถึงลูกค้าทุกกลุ่ม
อย่างไรก็ดี การแข่งขันจะไม่เน้นเรื่องราคามากนัก เพราะอัตราดอกเบี้ยเฉลี่ยใกล้เคียงรถใช้แล้วอยู่ที่กว่า 4% แต่จะมีแคมเปญต่อเนื่องเพื่อรักษาส่วนแบ่งตลาด ซึ่งปัจจุบันอยู่ที่ 41% เพิ่มขึ้นจาก 39% เมื่อสิ้นปีก่อน โดยปีนี้ตั้งเป้าสินเชื่อคงค้างโต 4% จากปัจจุบันอยู่ที่ 5.1 หมื่นล้านบาท เป็น 5.3 หมื่นล้านบาท โดยสินเชื่อรถแลกเงินมีสัดส่วนคิดเป็น 25% ของสินเชื่อปล่อยใหม่
ขณะที่ ธีรชาติ จิรจรัสพร ผู้อำนวยการอาวุโส ฝ่ายบริหารผลิตภัณฑ์และการตลาดสินเชื่อรถยนต์ ธนาคารธนชาต กล่าวว่า แนวโน้มความต้องการสินเชื่อรถแลกเงินสดในปีนี้ใกล้เคียงกับปีก่อน แต่อัตราขยายตัวดีกว่ารถยนต์ใหม่ โดยมาจากลูกค้าเก่าเป็นส่วนใหญ่ แบ่งเป็น 2 กลุ่ม คือ กลุ่มลูกค้าที่ผ่อนหมดแล้วและกลับมาขอสินเชื่อใหม่ และลูกค้าที่ยังผ่อนไม่หมดแต่มีความต้องการเงินหมุนเวียน อย่างไรก็ตามลูกค้าใหม่จะมีการพิจารณาที่เข้มงวดมากขึ้น เนื่องจากแนวโน้มหนี้ครัวเรือนที่ยังคงสูง